Kes Nochegää!

Da Theo Zaeslein

I na capita betg savens ch'in um giagliard e plain vita na perda gnanc in jota da ses umor era suenter in accident fatal. Sch'el ha anc la fortuna da vegnir salvà en moda professiunala e precisa, na vegn la disgrazia almain betg anc augmentada. Ueli Steinmann che viva en il chantun da domicil dal Center svizzer dals paraplegichers Nottwil ha fatg tut las experientschas: in mastergn cun bunas perspectivas, in terratrembel dal destin, in salvament exemplar, ina lavina da quitads e la planisaziun d'in nov avegnir. Cun 34 onns posseda el ina forza da resistenza, in umor natiral ed in optimissem nunlimità - fidaivel a sia devisa "Kes Nochegää" (mai ceder).

Il 1964 è vegnì avert l'emprim center svizzer dals paraplegichers, il Centre Romand des Paraplegiques a Genevra. Il medem onn, ils 25 da mars, è naschì Ueli Steinmann sco quart da sis uffants. Sia chasa paterna purila stat anc oz a Wellnau (Lucerna) strusch tschient meters davent dal bain da famiglia dad oz. Dad omaduas chasas han ins ina vista panoramica sur ina buna part da la Val da la Suhre.

In'uffanza stabila
L'aclaun cun ses tschient abitants ha mantegnì sia idilla tras tut ils stemprads dal temp. Anc adina aud'ins qua e là il brunsinar da las chauras ch'ha accumpagnà il pitschen Ueli tras l'uffanza, ed il favrer resuna da lunsch la musica da tschaiver ed al regordan a sia passiun, il schumbrar e la musica da tschaiver. La scola n'è betg lunsch davent, a Triengen - in pitschen mund che tutga anc ensemen.
Gia sco scolar da la sisavla classa sa Ueli tge ch'el vul vegnir: construind ina chasina da lain cun ses bab, madira en il mat la decisiun da daventar lainari.
La finala fa el in emprendissadi da scrinari ch'augmenta il plaschair da lavurar e construir cun lain ed approfundescha sia relaziun cun il sulom patern. Il grond engaschament, il caracter sincer e nuncumplitgà dal giuven scrinari al gidan a fundar gia en ils onns otganta in'atgna interpresa cun intgins emploiads.

La fortuna dal tschaiver
Il temp da las narradads al fa lura il pli grond regal: la gievgia grassa 1984 emprenda el a conuscher sia futura dunna Cornelia. Ses rir traglischant e ses caracter natiral vegnan in di a muntar il mund per Ueli Steinmann, durant il grev temp cura ch'el ristga da perder il terren sut ils pes. Dapi ch'ils zains da nozzas han resunà ils 8 d'october 1988, è gievgia grassa ina festa impurtanta en la vita dal pèr.
Plaun a plaun s'accumplescha il giavisch dal giuven pèr ed i naschan Roger, Vera e la finala Lukas ch'ha oz set onns. EI surtut ha iertà il rir da furbaz da ses geniturs. La famiglia viva l'emprim insaquants onns ensemen cun ils geniturs dad Ueli e ponderescha en tge furma ch'ella veglia modellar sia vita communabla. Il 1995 e lura sa dada l'occasiun d'acquistar in terren favuraivel en dretg da construcziun sin ina spunda sulegliva a l'ur dal guaud.

L'agen terren
Perquai che la procedura da permissiun è sa retardada han ins pudì cumenzar pir ils 10 da december 1995 cun las lavurs da fundament. Da lez temp vivevan ils Steinmanns en ina baracca provisorica en vischinanza da lur chasa futura. Il schaner 1996 era terminà il fundament per la spaziusa chasa d'ina famiglia.
Confurm a la veglia tradiziun da lainari prevesevan ils plans ina construcziun massiva da crap per il plaunterren, suravi ina construcziun da lain cun grondas fanestras panoramicas. L'ovra fascheva spert progress; a la fin da schaner stevan gia il tschaler, la garascha e la stgala dador. Ensemen cun il patrun Ueli gida era il cusrin per uschia spargnar custs e dar a la construcziun il bul da qualitad.

La stremblida dal di da sontg Valentin
Ils 14 da favrer 1996 era sontg Valentin, la festa da las flurs en la naiv. Precis quest di ha il destin tschernì per far stremblir la giuvna fortuna da la famiglia Steinmann sut la burasca d'ina paraplegia.
Il giuven scrinari da 32 onns raiva cun l'inschign usità sin la puntanada d'in plazzal e cumenza sia lavur a la fatschada externa. A las 8.45 sto el spustar l'aissa da puntada, sin la quala el sa chatta - quella lascha suenter ed Ueli, uschiglio senza snuizi, croda aifer paucas secundas en la profunditad. EI cupitga cun il batschigl sin ina trav da lain situada 2,5 m pli a bass. Tras il culp vegn la spina dal dies smatgada e squitschada sco il parasquass d'in auto.

In salvament exemplar
Cumplainamain conscient e cun fermas dolurs en l'oss-cua e disturbis dal sentiment en omadus ventrigls, giascha Ueli Steinmann per terra. EI na po mover ni ils pes ni la detta-pe dad omaduas chommas. Senza la trav en quest lieu fiss el probablamain mitschà cun in per squitschadas.
Ina vischina curra natiers e cloma immediat il medi da chasa. Quel diagnostichescha suenter curta consultaziun ina paraplegia probabla, pia ina paralisa dad omaduas chommas en consequenza d'ina blessura dal magugl dal dies. Il pazient sez cumonda da betg muventar el enfin che la squadra da salvament arriva.
Lura va tut sco unschì. L'auto d'ambulanza arriva gia a las 9.20, il servetsch da salvament local procura per ina posiziun optimala dal disgrazia sin la purtantina e quel survegn immediat las injecziuns necessarias en cas da donns dal sistem da la gnerva.

Glisch blaua e helicopter cotschen
Ils gidanters sanitars decidan senza targlinar da transportar il blessà en il Center svizzer dals paraplegichers a Nottwil. Els realiseschan ch'en quest lieu spundiv cuvert da naiv vegn en dumonda be il transport cun l'Aviatica svizra da salvament. In quart d'ura pli tard sa tschenta il helicopter cotschen da la REGA a l'ur dal vitg e la squadra presta l'agid necessari - in dals radund 7000 servetschs ad onn en favur d'unfrendas d'accidents.
Durant il sgol sa barattan ils sentiments da tema e da speranza, entant che tut il cuntanschì e quai ch'è ussa destruì passa davant ils egls dal bab da famiglia. A las 10.20, vaira exact in'ura e mesa suenter l'accident, sa tschenta il helicopter cun il mastergnant blessà 15 km pli lunsch al lai da Sempach. En il Center svizzer dals paraplegichers han ins gia prendì las mesiras per il cas d'urgenza ed Ueli Steinmann vegn manà en la sala da consultaziun - l'ampla mussa glisch verda per in provediment acut exemplar!

La triada d'agid
La diagnosa è ina fractura da cumpressiun dal spinal da las flancas, collià cun ina paraplegia post traumatica. Il pazient vegn operà anc il medem di. Ils chirurgs reusseschan da distgargiar la cumpressiun e da stabilisar il spinal dal dies. Suenter che Ueli Steinmann è vegnì transferì en il tract da letgs sa sveglian puspè sia voluntad e sia natira optimistica: el na vegn a daventar in sclav da ses corp.
Durant il temp d'ospitalisaziun absolva il pazient in program intensiv funcziunal da fisio- ed ergoterapia ch'al duai gidar a cuntanscher la pli gronda autonomia pussaivla. Era la part giuridica da l'accident è en buns mauns, cunquai ch'il servetsch giuridic da la “triada d'agid” a Bienna è vegnì incumbensà da sclerir eventuals dretgs da responsabladad.
Confurm als princips da la reabilitaziun cumplessiva na duai il pazient betg mo survegnir il tractament medical e la tgira medicinala adequata. EI vegn era sustegnì gia baud dals servetschs da cussegliaziun per sclerir dumondas professiunalas e socialas. En il CSP basegna Ueli mintga di l'agid da Cornelia per pudair resister a las grevezzas mentalas dal temp da reabilitaziun. Fin al return dal bab la fin da zercladur 1996 dovra la famiglia damai in agid per il tegnairchasa ed ils uffants. La basa finanziala da la famiglia è daventada fitg
stretga tras l'accident fatal, e perquai sa volva ella a la Fundaziun svizra per paraplegichers per ils meds necessaris.
In'emna pli tard han ils Steinmanns il consentiment che la fundaziun surpiglia ina gidantra da famiglia da la SPITEX ed els scrivan spontanamain a Basilea: “Quai è franc noss pli bel regal da Nadal! Voss sustegn generus ans gida a festivar in legraivel Nadal”.

Novas speranzas
In problem bler pli grond è la cuntinuaziun da las lavurs da construcziun. Ils plans che prevesevan prestaziuns persunalas da l'interpresa e da la famiglia pon ins emblidar. La ventschida dal plaun sura vegn festivada il mars 1996 senza il patrun. Bleras lavurs ston vegnir surdadas ad autras interpresas u exequidas dals lavurers da l'atgna scrinaria. Ina dira sort per l'interprendider dacurt anc independent! Persuenter survegn el sustegn e confiert da numerus collegas che siglian spontanamain en ils fiers.
Ils cussegliaders socials dal CSP blocheschan l'emprim las lavurs da construcziun. Alura vegn consultà il Center per la construcziun senza obstachels a Muhen che sclerescha co construir senza impediments per la sutga cun rodas. Ils architects da l'Associaziun svizra da fauturs a Muhen adatteschan tut las ulteriuras installaziuns optimalmain als basegns dad Ueli Steinmann.

Agid privat ...
Questas lavurs chaschunan a la giuvna famiglia enorms custs supplementars. Puspè segirescha l'Associaziun svizra dals paraplegichers ils meds necessaris. L'emprim vegn endrizzà in ascensur che segirescha l'access optimal per la sutga cun rodas en tut ils plauns. Plinavant survegn la chasa in nov access al plaun sura.
Trais uffants ed il bab impedì dovran plaz. Ins sa decida da far abitabel il palantschin, d'al isolar e far in'ulteriura fanestra. En il bogn vegn installà ina duscha adattada per la sutga cun rodas. Il settember 1996 po la famiglia da tschintg persunas retrair cun grond levgiament lur chasa nova che po satisfar a tut ils basegns. L'ascensur va era giun tschaler; là ha il bab endrizzà in pitschen lavuratori ed ina remisa per sia band da rock. Las lavurs da conturn vegnan terminadas la primavaira, gist a dretg temp per sterner l'emprima semenza en curtin.

... e las foras da la rait sociala dal stadi
Gia baud aveva la famiglia inoltrà a l'Assicuranza d'invaliditad la dumonda da surpigliar definitivamain ils custs. Ella ha alura constatà che l'ovra sociala statala po segirar be bun la mesadad dals custs supplementars chaschunads tras l'impediment. Per dapli agid manca a I'AI simplamain la basa legala.
Senza la fundaziun fissan ils respargns da la famiglia Steinmann luads davent sco la naiv da primavaira. Era quels che laudan il stadi social svizzer da prest 125 onns sco in dals megliers pussaivels, na pon survesair questa realitad deplorabla e la necessitad urgenta d'organisaziuns d'agid privatas.

Ina nov'entschatta grazia ad in patrun exemplar
Dapi ses accident e dependent Ueli Steinmann da la sutga cun rodas, sch'el vul ir pli lunsch. Sin in plaun guliv po el sa mover per curt temp a pe cun channas e cun agid da stgainas dals ventrigls. In return en sia professiun na vegn per el betg en dumonda.
La rescolaziun ha cumenzà gia durant sia dimora a Nottwil. La partiziun per cussegliaziun professiunala al ha pussibilità ina segunda scolaziun sco dissegnader da maschinas CAD. Ueli che steva gist anc davant in avegnir malsegir per ses uffants, ha cumenzà in emprendissadi da quatter onns. La fabrica da barschuns TRISA a Triengen ha cumprovà ina solidaritad exemplara ed al ha offrì in plaz da lavur sustegnì dal computer che tegna quint da sias schanzas e restricziuns actualas. In clima da lavur amicabel e superiurs plain chapientscha èn medemamain in grond agid per la reabilitaziun professiunala, ina reabilitaziun sco quai ch'ins giavischass a mintga persuna en sutga cun rodas sin quest mund.

La valur dal patratgar a lung temp
Ueli Steinmann viva amez tranter il CSP ed il Center per la construcziun senza obstachels. La dumengia avant mezdi na po el betg pli spassegiar cun ses uffants e sto desister dal fieu usità cun la padella da spaghettis. Ses destin po dentant esser in bun exempel per in emprim tractament optimal en cas d'ina blessura dal magugl dal dies. Ses salvament professiunal ha probablamain spargnà al sectur sanitar da noss pajais custs da tschintg cifras.
Sch'el fiss vegni tschentà e muventà inadequatamain, sco blers da ses cumpogns da sventira, sch'ins al avess laschà pli ditg en il lieu d'accident ed al avess transferì l'emprim cun in med da transport nunadattà en in ospital general, avessi da cumplicaziuns ed il tractament e la tgira avessan durà bler pli ditg. EI è vegnì spargnà dal destin da numerus paraplegichers ch'arrivan a Nottwil suenter vias pulainas cun abcess da decubitus dolurus e grevs da curar.
I na dat franc nagin votum pli cler a favur d'in emprim tractament optimal ed ina reabilitaziun cumplessiva da paraplegichers en il senn dal schefmedi e directur da clinica dr. med. Guido A. Zäch. Nus faschain appel als politichers responsabels da noss pajais da betg laschar stenschentar noss provediment sanitar en il monopol statal, mabain da laschar avunda plaz per ina decisiun adequata a lung termin pli favuraivla. Uschia po il cas individual dad Ueli Steinmann daventar ina pretaisa giustifitgada da las 200 persunas che sa disgrazieschan e daventan paralisadas mintg'onn en Svizra.